**Egil Storbekkens Musikkpris deles i år ut for 19. gang og går til musikeren og instrumentmakeren Bendik Smedåsgjelten Qvam**

Egil Storbekkens Musikkpris er en nasjonal hedersbevisning og kan gis til kandidater fra hele landet. Prisen deles i år ut for 19. gang og er på 25 000 kroner samt et kunstverk.   
Årets prisvinner er **Bendik Smedåsgjelten Qvam**.

Bendik Smedåsgjelten Qvam er 28 år gammel og kommer fra den lille grenda Fåset i Tynset. Han har blant annet musikalsk bakgrunn fra studier i populærmusikk ved Høyskolen Kristiania.

I dag er han bosatt på Røros.

**Musikeren**

Bendiks hovedinstrumenter har vært trompet og gitar, men han trakterer også en rekke eldre folkemusikkinstrumenter på høyt nivå, først og fremst bukkehorn, lur og seljefløyte, og han er således litt av en multi-instrumentalist.

De senere årene er det spesielt Bendiks spill på bukkehorn som har gjort ham til en svært ettertraktet musiker, som både opptrer alene og i samspill med andre. Han har flere ganger vunnet klassen for eldre folkemusikkinstrumenter under Landskappleiken, det skjedde første gang på Røros i 2017, og i 2018 fikk han Fureprisen som ung og lovende folkemusiker, og han platedebuterte i 2020 med det spennende albumet *Fark*.   
<https://open.spotify.com/album/1UZ93ESqIM5PCFWHMJENIE?si=N_FZHurRT7eJ_AEQPim-uQ>

Som utøver står Bendik trygt plantet i folkemusikktradisjonene i Nord-Østerdalen. Hans hovedfokus har vært rettet mot slåttemusikken, og spesielt de rolige, vare slåttene man finner i dette distriktet. Det finnes relativt lite materiale spesielt for bukkehorn, og han har derfor bl.a. tatt i bruk vokal folkemusikk som kler bukkehornets klang og melankoli. Han bruker denne musikken både tradisjonelt og sammen med elementer hentet fra andre musikksjangre. I tillegg komponerer han selv musikk og arrangerer eldre folketoner på forskjellige og ofte nyskapende måter.

**Instrumentmakeren**

Bendik ikke bare spiller på bukkehorn og andre eldre folkemusikkinstrumenter. Han lager også selv de instrumentene han spiller på, og har i tillegg produsert en god del bukkehorn og fløyter for salg de siste årene. På denne måten fyller han det store hullet og savnet etter instrumentmakeren Magnar Storbækken fra Tolga, som døde i 2022.

Til overmål har han nå tatt over Magnars verksted på Tolga. Der viderefører han det viktige håndverket med produksjon av eldre blåseinstrumenter i Magnars ånd. Bendiks virksomhet som instrumentmaker vil bety svært mye for regionen Nord-Østerdalen, men også for hele landet. Det er for tiden stor etterspørsel etter bukkehorn, og hvis denne særegne tradisjonen skal kunne føres videre, er vi helt avhengige av at det produseres nye og gode instrumenter. Nettopp derfor synes juryen at det var viktig og riktig å kunne gi årets pris til Bendik Smedåsgjelten Qvam. Det er både bemerkelsesverdig og beundringsverdig at en ung mann i 20-årene vil satse på et såpass smalt, men i nasjonal sammenheng svært viktig tradisjonshåndverk.

**Prisen deles ut i Egil Storbekkens hjembygd, Tolga, den 28. juli kl. 19.00 i kulturhuset Vidarheim.**

**Det blir konserter med prisvinneren og med Einar Selvik (WARDRUNA) som fikk prisen i 2020.**

**Prisvinneren** kan treffes på telefon **980 78 210**  
Juryens leder **Bjørn Aksdal** kan treffes på telefon **951 02 003**

**Eli Storbekken** (for familien) kan treffes på telefon **934 56 632**

**Prisjuryen**

for Egil Storbekkens Musikkpris har bestått av følgende medlemmer:   
Leder Bjørn Aksdal for Norsk Lur- og Bukkehornlag (NLB)   
Eilif Gundersen for NLB

Hildegunn Øiseth for Norsk forening for komponister og tekstforfattere (NOPA)

Anders Røine for NOPA

Eli Storbekken for familien Storbekken

**Egil Storbekkens Musikkpris**

Egil Storbekkens Musikkpris er en nasjonal hedersbevisning og kan gis til kandidater fra hele landet. Prisen er opprettet til ære for musikeren, komponisten og kulturbæreren Egil Storbekken. Den ble utformet i 2006 og er et samarbeid mellom opphavsrettsorganisasjonen NOPA, Norsk Lur- og Bukkehornlag, Tolga kommune og familien Storbekken.

Prisen kan gis:

• Til utøvere som har gjort en ekstraordinær innsats for formidlingen av de eldre folkemusikk-instrumentene.

• Til utøvere som har gjort en spesiell innsats for formidlingen av tussefløyta og musikk knyttet til instrumentet.

• Til utøvere som særlig legger vekt på fremførelsen av Egil Storbekkens musikk.

• Til utøvere som har vist spesielle evner i fremførelse av musikk på eldre folkemusikk-instrumenter.

• Til komponister som skaper ny musikk for eldre folkemusikkinstrumenter.

• For utvikling av gode instrumenter innenfor eldre folkemusikkinstrumenter.

**Tidligere prisvinnere er**  
2006 musikeren og pedagogen **Geir Egil Larsen**, Verdal

2007 innsamleren **Leif Løchen**, Vågå

2008 instrumentmakeren **Magnar Storbækken**, Tolga

2009 musikeren **Steinar Ofsdal,** Oslo

2010 musikeren, forfatteren og innsamleren **Atle Lien Jenssen**, Hamar

2011 musikerne **Tone Hulbækmo** og **Hans Fredrik Jakobsen**, Tolga

2012 musikeren og komponisten **Karl Seglem**, Årdalstangen / Oslo

2013 **Instrumentbyggegruppa i Gjøvik spelmannslag**, Gjøvik

2014 musikeren **Eilif Gundersen**, Ål

2015 musikeren og komponisten **Henning Sommerro**, Surnadal / Trondheim

2016 musikeren og instrumentmakeren **Sverre Jensen**, Oslo

2017 musikeren, musikkforskeren og forfatteren **Bjørn Aksdal**, Trondheim

2018 musikeren og komponisten **Hildegunn Øiseth**, Kongsvinger / Trondheim

2019 musikeren, pedagogen og komponisten **Tom Willy Rustad**, Vinstra

2020 musikeren, instrumentbyggeren og toneskalden **Einar Selvik**, Fredrikstad  
2021 musikeren, komponisten og instrumentbyggeren **Terje Isungset**, Geilo / Bergen  
2022 musikeren, instrumentmakeren og pedagogen **Oddrun Hegge**, Valdres

2023 instrumentmakeren **Sverre Heimdal**, Nore i Numedal